સૂર્યથી ૩૯.૪ પ્રકાશવર્ષ દૂર ‘ઝેટા-૧’ અને ‘ઝેટા-૨ રેટિકલિ’ નામે પાસપાસેનાં બે તારાઓ છે, જેનું બંધારણ સૂર્ય સાથે મેળ ખાય છે. એકબીજાથી એક પ્રકાશવર્ષનાં ફક્ત આઠમા ભાગનાં અંતરે રહેલા બંને સ્ટાર્સ આપણા સૂર્ય કરતાં અબજો વર્ષ જૂના છે. સ્વાભાવિક છે, ત્યાંની એલિયન-ટેક્નોલોજી પણ એડવાન્સ લેવલની હોઇ શકે. તેમને પોતાનાં પાડોશી સૂર્યમંડળમાં રહેલા ગ્રહ પર વસી રહેલી જીવસૃષ્ટિ જોવાની ઇચ્છા જાગી હોય એવું પણ શક્ય છે! બેઝિકલી, ફ્રેડમેનની વાતનો સાર એ છે કે આપણી સ્પેસ-ટેક્નોલોજી હજુ પ્રારંભિક અવસ્થામાં હોવાને લીધે પૃથ્વીથી હજારો પ્રકાશવર્ષ દૂર આવેલા ગ્રહ પરનાં એલિયન્સની જીવસૃષ્ટિ હોવાની સંભાવનાને નકારી ન શકાય!